Hægðu á þér til að komast af stað : Vinnustofa fyrir frumkvöðla Opnað hefur verið fyrir umsóknir á " nýsköpunarhemilinn " Startup Westfjords . Um er að ræða vinnustofu fyrir frumkvöðla sem vilja taka næstu skref með sína hugmynd og fer hún fram í september . Sprotar og frumkvöðlar allstaðar að eru boðnir velkomnir í sjávarþorpið Þingeyri á Vestfjörðum þar sem fyrirlestrar og fundir með leiðbeinendum munu leggja grunn að sjálfstýrði vinnu mitt í náttúrufegurð Dýrafjarðar . Meginmarkmið viðburðarins er að gefa fólki færi á að hægja á sér , kúpla sig út úr amstri hversdagsins , skerpa hugann og endurvekja eldmóðinn fyrir verkefninu . Meðal leiðbeinenda eru fulltrúar frá Kerecis , Íslandsstofu , Poppins & Partners og Icelandic Startups . Blábankinn á Vestfjörðum stendur að Startup Westfjords . Vinnustofan er nú haldin í annað sinn og fer fram dagana 16. - 23. september . Viðburðurinn er án endurgjalds og verður hámarksfjöldi þátttakenda 15 manns . Áhugasamir eru því hvattir til að sækja um hið fyrsta á vefsíðunni www.startupwestfjords.is . Umsóknarfrestur er til 25. júní . Nánari upplýsingar veitir Arnar Sigurðsson , framkvæmdastjóri Blábankans , info@blabankinn.is eða í síma 848-0787 .